Årsplan Nordistugua og Midtimellom

*015-2016*

Da er vi godt i gang med et nytt barnehageår, og vi voksne har fått planlagt litt hvordan vi ser for oss å jobbe. Vi har nå et godt samarbeid mellom avdelingene, noe vi ønsker å videreføre gjennom barnehageåret. På denne måten kan barna finne seg venner på tvers av avdelinger, og vi voksne kan utnytte hverandres ressurser. Dette medfører (som dere allerede har opplevd) at dere foreldre møter personale fra begge avdelinger ved levering/henting.

I år går det barn født i 2012 både på Nord, Midt og Søristugua, så vi kommer også til å samarbeide litt med de gjennom hele året, men litt mere i vårhalvåret, med tanke på overgang til stor avdeling for barna der.

Vi har lagt noen planer for året i grove trekk, i tillegg til at vi deler ut månedsplaner, men det som er viktig er at vi tar hensyn til barna og deres interesser, deres behov kommer først, om det står på planen eller ikke ☺

**VENNSKAP/SOSIAL KOMPETANSE**

Vi ønsker å ha litt ekstra fokus på dette gjennom hele året, da vi mener at barna må trives og ha det godt sammen før de er klare for nye utfordringer og læring. Og barn trives, og har det godt når de har noen å leke med og fungerer i samspill med andre.

Det er mitt valg (les mer om dette i virksomhetsplanen) er et pedagogisk opplegg som tar opp temaer knyttet til dette, flere av bibelhistoriene formidler det å være gode mot hverandre, og å hjelpe hverandre. I Forut vil dette også være fokus, da vi kan hjelpe andre gjennom å samle inn penger.

I tillegg er frileken en viktig del av barnas hverdag, hvor sosial kompetanse utvikles, vennskap bygges og inntrykk bearbeides. Vi velger å sette av mye tid til lek hvor barna får leke uten at voksne legger føringene. Her er de voksne aktivt deltakende og støttende etter behov, ved å gi erfaringer, innspill og å være en støtte for de barna som trenger det. Vi kommer og til å tilrettelegge for lek i mindre grupper, da mange barn kan ha god nytte av lek i mer skjermede omgivelser. I frileken har vi også en unik mulighet til å observere og finne ut hva barna er opptatt av, som vi kan jobbe videre med i små og store prosjekter.

**MÅL 🡪** Barna skal oppleve glede og trivsel i samspill med andre barn. (Vi ser etter smil og latter ☺)

**FORUT BARNEAKSJON**

Vi har også dette barnehageåret (vinteren 2016) valgt å jobbe med Forut-prosjektet i februar. Forut er en norsk organisasjon, som hvert år lager et pedagogisk opplegg tilpasset barnehagebarn, om hvordan barn i andre land lever i forhold til hvordan vi i Norge lever. Denne gangen blir vi bedre kjent med Puspa, Anjali, Biswas og Nischal i Nepal, som vi møtte også ved forrige barneaksjon, vinteren 2015.

Vi ønsker å fokusere på forskjellene mellom hvordan barna i Nepal lever i forhold til barna her i Øyer, og at de leker, smiler og ler selv om de kanskje ikke har like mange leker og klær som vi har. De har kanskje ikke like mange penger til å kjøpe den maten de trenger, og like god tilgang på rent vann som oss, men da er det fint at vi kan samle inn litt penger og hjelpe dem til å få kjøpt seg nok mat, og til å få rent vann i landsbyen.

**MÅL** 🡪 Barna skal få innblikk i hvordan barn i en annen kultur lever.

**BIBELFORTELLINGER**

Vi har valgt ut noen bibelfortellinger som vi ønsker at barna blir kjent med. Fortellingene vil belyse Gud som skaper, Jesus som menneske og andre personer som kan være gode forbilder for oss. Fortellingene vil vi fortelle, lese, dramatisere, tegne og leke for og med barna. *Vi knytter de også opp mot det å hjelpe hverandre, og andre problemstillinger i barnas hverdag*. *Vi kommer til å jobbe med disse fortellingene:*

* *Noahs ark (september-oktober)*
* *David og Goliat (oktober-november)*
* *Den barmhjertige samaritan (januar)*
* *Bartimeus (april)*
* *Sakkeus (juni)*

**MÅL** 🡪 Barna skal bli kjent med historier og personer hentet fra Bibelen.

**TURDAGER**

På fredager tar vi på oss uteklær, refleksvester og sekker og går ut på tur. Gjennom disse turene vil barna bli kjent i bygda vår. På turene kan vi bli kjent med nye byggeaktiviteter, gamle tradisjoner og historier som vi kan knytte til plassene vi er på. (F.eks gamle hustomter, nye og gamle veier, potetplukking, elva og arrangement som foregår i bygda vår.)

Med skogen som nærmeste nabo har vi en enorm mulighet i forhold til variasjon og oppdagelse hvor barna kan få nye erfaringer og utfordringer. Mange ganger kommer barna med ønsker om å gå tilbake til en plass vi var på en gang tidligere for å gjenoppta leken der. Naturen er forunderlig; vi møter jo noe nytt hver gang selv om vi går til det samme stedet!

Når vi er på tur, vil vi også ha fokus på å ta vare på naturen. Vi kan hjelpe til å passe på naturen. Vi skal ferdes i skogen uten å bruke den opp, det skal ikke synes at vi har vært der. Vi kan også plukke opp søppel etter andre; da tar vi vare på vår natur og bygda vår.

**MÅL** 🡪Barna skal bli kjent i nærområdet til barnehagen.

**PROSJEKTER**

Vi har et ønske om å få til ulike prosjekter sammen med barna. Da tenker vi ikke store temaer, men mere å ta tak i det barna er opptatt av. Vi vil da ta med barna i undring og forskning for å finne ut av spørsmål og lære mere om dette temaet. Et prosjekttema kan for eksempel være; insekter, strøm, månen. Et prosjekt trenger ikke ta lengre tid enn noen timer, men det kan også utvikle seg over lengre tid. Fokuset er opplevelse og læring underveis i prosessen, og ikke å lage store sluttrapporter. Prosjektene står som oftest ikke på planene, for dette er noe vi må gripe tak og starte opp med når barna viser interesse for tema.

**MÅL** 🡪 Barna skal kunne delta aktivt i undring og søken etter svar på sine spørsmål.